**Partneriteti Evropian**

Në Selanik, më 19 dhe 20 qershor 2003, Këshilli Europian ritheksoi vendosmërinë e tij për të mbështetur plotësisht dhe në mënyrë efikase perspektivën europiane të vendeve të Ballkanit Perëndimor. Ai miratoi Përfundimet e Këshillit të 16 qershorit 2003 mbi vendet e Ballkanit Perëndimor, përfshirë shtojcën “Axhenda e Selanikut për Ballkanin Perëndimor: drejt Integrimit Europian”, i cili paraqiti Partneritetet Europiane si një mjet për të materializuar perspektivën europiane të vendeve të Ballkanit Perëndimor në kuadrin e procesit të Stabilizimit dhe Asociimit.

* Partneriteti Europian është një dokument i hartuar sipas nevojave specifike të vendit i cili identifikon prioritetet me qëllim marrjen e masave për plotësimin e standardeve europiane, i hartuar në bazë të rekomandimeve të raporteve vjetore të komisionit Europian, të CTF-ve, Komitetit të Përbashkët dhe grupeve të punës Shqipëri-BE.
* Partneriteti Europian është një instrument me karakter politik, ekonomik, institucional, financiar dhe burimesh njerëzore.
* Partneriteti Europian shërben si një listë kriteresh sipas të cilës do të matet progresi dhe si guidë për mbështetjen financiare të Bashkimit Europian.
* Partneriteti Europian është një dokument evolutiv i cili rifreskohet në varësi të realizimit të angazhimeve të marra nga palët dhe sfidave të reja të procesit të integrimit europian.

Partneriteti europian në shërbim të Marrëveshjes së Stabilizim-Asocimit

Objektivat e Partneritetit Europian synojnë përshpejtimin e përmbushjes së kritereve për  zbatimin e MSA. Këto kritere konsistojnë në:

* Forcimin e institucioneve demokratike, rritjen e standardeve të mbrojtjes të të drejtave të njeriut dhe pakicave nëpërmjet zhvillimit dhe forcimit të shtetit ligjor;
* Ofrimin e kuadrit të përshtatshëm për stabilitetin rajonal dhe dialogun politik ndërmjet palëve;
* Arritjen e standardeve për vendosjen progresive por efektive të një zone të shkëmbimit të lirë ndërmjet palëve;
* Rritjen e zhvillimit dhe prosperitetit ekonomik për të kaluar nga ekonomi e tranzicionit në ekonomi të tregut;
* Intensifikimin e bashkëpunimit në fushën e Drejtësisë dhe Çështjeve të Brendshme me qëllim krijimin e një zone lirie, sigurie dhe drejtësie;
* Angazhimin dhe forcimin e bashkëpunimit rajonal.
* Aftësimin e institucioneve shtetërore për t’i bërë ballë detyrimeve që lindin nga anëtarësimi i ardhshëm në BE;

Në fillim të vitit 2004, Komisioni prezantoi Partneritetin e parë Europian me Shqipërinë, që u miratua nga Këshilli më 14 qershor 2004. Komisioni e konsideroi me vend përditësimin e këtij Partneriteti mbi bazën e konstatimeve të paraqitura në Progres Raportin e 2005-ës mbi Shqipërinë, duke i propozuar Këshillit me 9 nëntor 2005, Partneritetin e dytë Shqiperinë.

Partneriteti evropian 2007 i përtërirë bazohet në dispozitat e Rregullores së Këshillit Nr. 533/2004 të 22 marsit 2004 dhe merr parasysh zhvillimet e reja të përshkruara në Progres Raportin 2007. Në të renditen prioritetet afatshkurtra dhe afatmesme në përgatitjet e vendit për integrimin e mëtejshëm drejt Bashkimit Evropian.